**Informatīvais ziņojums**

### “Par 2017. gada 14. decembra Eiropadomē izskatāmajiem jautājumiem”.

2017. gada 14. decembrī notiks Eiropadome. Eiropadomes darba kārtībā ir divi jautājumu bloki: drošība un aizsardzība; sociālā dimensija, izglītība un kultūra. Valstu un valdību vadītāju darba kārtības[[1]](#footnote-1) ietvaros plānota diskusija par migrāciju, bet netiek paredzēta secinājumu pieņemšana.

*Drošība un aizsardzība*

Eiropadome izvērtēs paveikto Eiropas drošības un aizsardzības stiprināšanā. Sagaidāms, ka Eiropadome apsveiks Padomes lēmuma pieņemšanu par Pastāvīgās strukturētās sadarbības uzsākšanu, kā arī pievērsīsies paveiktajam darbā pie Eiropas aizsardzības rūpniecības attīstības programmas izveides, ES un NATO sadarbības īstenošanā, Atēnas finanšu mehānisma pārskata,Kopējās drošības un aizsardzības politikas civilo aspektu nostiprināšanas.

Latvijas nostāja

Latvija turpina atbalstīt ciešāku ES dalībvalstu sadarbību drošības un aizsardzības jomā, īpaši uzsverot spēju attīstību. Pastāvīgās strukturētās sadarbības ietvaros Latvija plāno piedalīties projektā par pārrobežu militārā transporta pārvietošanas procedūru vienkāršošanu un standartizēšanu jeb Militārās mobilitātes projektā. Latvija atbalsta Padomes vispārējās pieejas apstiprināšanu par Eiropas Aizsardzības industrijas attīstības programmu. Esam apmierināti ar panākto rezultātu, kas ļaus programmā iesaistīties maziem un vidējiem uzņēmumiem ( MVU) un pētniecības organizācijām. Latvija augstu novērtē ES un NATO sadarbības ietvaros sasniegtos rezultātus. Esam gandarīti, ka 5. decembrī tika apstiprināti priekšlikumi ES un NATO sadarbības paplašināšanai. ES un NATO sadarbības ietvaros Latvijai īpaši svarīga ir sadarbība hibrīdā apdraudējuma novēršanā un apkarošanā, kiberdrošībā, militārā mobilitātes nodrošināšanā, koordinētu militāro mācību un vingrinājumu attīstīšanā, kā arī partnervalstu spēju attīstīšanā. Atzinīgi vērtējam darba pabeigšanu pie Atēnas mehānisma pārskata. Atbalstām kopējo ES nostāju civilo spēju kapacitātes celšanai Kopējās drošības un aizsardzības politikas ietvaros.

*Sociālā dimensija, izglītība un kultūra*

Balstoties uz 2017. gada 17. novembrī Gēteborgā (Zviedrijā) notikušā Sociālā samita taisnīgām darbavietām un izaugsmei diskusijām, Eiropadome sniegs vadlīnijas tālākajam darbam sociālajā jomā. Eiropadome sniegs vadlīnijas tālākajam darbam arī izglītības un kultūras jautājumos. Par šiem jautājumiem Sociālā samita ietvaros notika Eiropadomes prezidenta D. Tuska vadīta valstu un valdību vadītāju diskusija.[[2]](#footnote-2)

Latvijas nostāja

Latvija uzsver, ka īstenojot Eiropas Sociālā tiesību pīlārā ietvertās tiesības un principus, nepieciešama pārdomāta un līdzsvarota pieeja. Jāņem vērā, ka dalībvalstu ekonomiskā konverģence ir priekšnosacījums sociālās dimensijas jautājumu veiksmīgākai risināšanai. Latvija atbalsta darbu pie nedrošas nodarbinātības mazināšanas, kur gaidāmas Eiropas Komisijas (EK) iniciatīvas par sociālo aizsardzību un informēšanu par darba nosacījumiem. Saredzam, ka ar EK rosinātās Eiropas Darba iestādes izveidi varētu tikt sekmēta problēmu risināšana, ar kurām saskaras darbinieki pārrobežu mobilitātes situācijā. Kopumā Latvijai ir svarīgs darbs pie iekļaujoša darba tirgus veidošanas, nodrošinot vienlīdzīgas iespējas ikvienam.

Izglītības un kultūras jomā Latvijai īpaši svarīgi ir integrētas “Erasmus+” programmas stiprināšana un turpināšana vismaz esošajā apmērā. Latvijai ir svarīgi, lai jaunās izglītības iniciatīvas, piemēram, tās, kas skar Eiropas universitāšu tīkla izveidi un ar to saistīto studiju periodu un mācīšanās rezultātu atzīšanu, dotu iespēju piedalīties visām valstīm jau no paša izveides sākuma. Latvijas skatījumā, būtu jāizvērtē ES līmeņa programmas izveidošana medijpratības veicināšanai, jo šobrīd īstenotie pasākumi nav pietiekoši. Latvija atbalsta EK rosinātās Augsta līmeņa darba grupas par viltus ziņām izveidi, lai aktīvi stiprinātu ES informācijas telpas izturētspēju un sekmētu cīņu ar viltus ziņu un dezinformācijas izplatīšanu tiešsaistē.

*Migrācija*

Saskaņā ar valstu un valdību vadītāju 19. oktobra secinājumiem, Eiropadomē plānota diskusija par migrāciju. Secinājumus nav plānots pieņemt.

Latvijas nostāja

Latvija turpina uzsvērt, ka ES migrācijas politikā ir svarīgi nodrošināt visaptverošu pieeju, turpinot stiprināt ārējo robežu pārvaldību, novēršot migrantu kontrabandu un padarot efektīvāku ES politiku atgriešanas jomā, kā arī attīstot sadarbību ar galvenajām migrantu izcelsmes un tranzīta valstīm.

Līdzšinējie pasākumi migrācijas izaicinājumu risināšanā ir snieguši rezultātus. Lai konsolidētu šos sasniegumus, jāturpina īstenot ES - Turcijas vienošanās, Maltas deklarācija, migrācijas Partnerību satvars, kā arī Valletas process. Latvija atbalsta visus pasākumus, kas vērsti uz atgriešanas sistēmas efektivitātes uzlabošanu un pēc iespējas ātrāku to personu, kurām nav likumīga pamata uzturēties ES, atgriešanu viņu izcelsmes vai iepriekšējās mītnes valstīs.

Latvija uzskata, ka Kopējās Eiropas patvēruma sistēmas reformai ir jābūt vērstai uz efektivitāti, ilgtspējību un noturību pret krīzes situācijām, kā arī jāmazina patvēruma sistēmas ļaunprātīgas izmantošanas riski. Atbildības un solidaritātes principi ES migrācijas un patvēruma politikā ir nesaraujami saistīti. Vienlaikus uzsveram dalībvalstu brīvprātīgas dalības principu jebkādās ar pārvietošanu saistītās aktivitātēs.

|  |  |
| --- | --- |
| Iesniedzējs: Ārlietu ministra vietā Izglītības ministrs  | K.Šadurskis |
| Vīza: valsts sekretārs | A.Pildegovičs |

Una Ķepīte, 67016381

Una.Kepite@mfa.gov.lv

1. 19.-20. oktobra Eiropadomē valstu un valdību vadītāji vienojās par darbakārtību laikā līdz 2019. gada vidum, lai diskutētu par ES nākotnes un politiski nozīmīgiem jautājumiem gan regulāro sanāksmju, gan neformālo sanāksmju ietvaros. [↑](#footnote-ref-1)
2. Šī bija pirmā diskusija Valstu un valdību vadītāju darba kārtības ietvaros par Eiropas nākotnes jautājumiem. [↑](#footnote-ref-2)